Il-Kampjonat Franċiż se jitkompla?! Il-UEFA ħabbret li l-istaġun tal-Ligue 1 ta' Franza jista' jerġa' jibda minkejja li ntemm qabel iż-żmien f'April bil-possibbiltá li jintlagħbu play-offs għar-rebħ tat-titlu kif ukoll tiġi deċiża r-relegazzjoni. Il-Prim Ministru, Edouard Philippe, fl-aħħar ta' April li għadda kien ħabbar is-sospensjoni tal-avvenimenti kollha minħabba l-Covid-19. Għaldaqstant, minħabba l-fatt li Paris St-Germain kienu qed jillidjaw il-klassifika, huma ngħataw it-titlu. Iżda wara r-ritorn b'suċċess tal-Bundesliga, il-Premier League, La Liga u s-Serie A kollha kkonfermaw li se jerġgħu jibdew il-kompetizzjonijiet tagħhom ... fejn hemm indikazzjonijiet li l-FA Franċiża setgħet għaġġlet fid-deċiżjoni tagħha biex twaqqaf il-kampjonat. Issa l-president tal-UEFA, Aleksander Ceferin, "fetaħ il-bieb" biex jitkompla l-istaġun wara li diversi clubs heddew azzjoni legali. F'komunikazzjoni uffiċjali, Ceferin qal: "L-ewwelnett nixtiequ niċċaraw li hija l-kompetenza tal-assoċjazzjonijiet nazzjonali li jiddeċiedu dwar il-format tal-kompetizzjonijiet domestiċi tagħhom, partikolarment billi jqisu ċ-ċirkostanzi u l-miżuri ristrettivi speċifiċi għal il-pajjiż. "Kif semmiet il-UEFA ftit ġimgħat ilu, id-deċiżjoni tal-awtoritajiet Franċiżi li tikkanċella l-istaġun ittieħdet relattivament kmieni. "Madankollu, u sakemm l-assoċjazzjonijiet nazzjonali jkunu jistgħu jikkoordinaw mal-awtoritajiet nazzjonali kompetenti, jistgħu jerġgħu jibdew il-kompetizzjoni domestika potenzjali ... biex it-2 ta' Awwissu, 2020, tkun data xierqa biex ittemm il-kompetizzjonijiet domestiċi." Sadanittant, il-president ta' Olympique Lyon, Jean Michel Aulas, spjega l-intenzjoni tiegħu li jfittex b'mod legali lill-istat Franċiż biex jerġa' jibda l-istaġun minħabba li bid-deċiżjoni li ttieħdet fuq il-mejda, it-team tiegħu naqas li jikkwalifika għall-kompetizzjonijiet Ewropew għall-ewwel darba mill-1996.